Poreč, 25. studenog 2024.

- SREDSTVIMA JAVNOG INFORMIRANJA

**POREČ - šampion hrvatskog turizma za 2024. godinu**

U petak, 22. studenog, u prekrasnom ambijentu Kristalne dvorane Hotela Kvarner u Opatiji, održana je završna svečana večer **Dana hrvatskog turizma**, najvažnijeg godišnjeg događaja u hrvatskom turističkom sektoru. Tijekom večeri dodijeljene su prestižne **Godišnje hrvatske turističke nagrade**, a posebno priznanje – titula **Šampion hrvatskog turizma za 2024. godinu** – pripalo je gradu **Poreču**.

Poreč je ovom nagradom još jednom potvrdio svoj status vodeće turističke destinacije u Hrvatskoj. Kontinuirani razvoj, raznolikost sadržaja, izvrsnost usluge i jedinstvena kombinacija prirodnih ljepota, kulturne baštine i vrhunske infrastrukture izdvajaju Poreč od drugih destinacija na Jadranu i šire.

Nagradu je uz ovacije okupljenih preuzeo gradonačelnik Grada Poreča **Loris Peršurić**, kojem ju je uručio predsjednik Vlade Republike Hrvatske **Andrej Plenković**. Gromoglasni pljesak prisutnih turističkih djelatnika iz cijele Hrvatske dodatno je potvrdio status Poreča kao uzora u hrvatskom turizmu.

**Destinacija s tradicijom izvrsnosti**

Poreč već desetljećima stoji kao svijetli primjer održivog i inovativnog turističkog razvoja. Još od 1980-ih godina Poreč je nositelj brojnih domaćih i međunarodnih nagrada koje potvrđuju njegovu dugogodišnju predanost kvaliteti. Tijekom godina, grad je osvajao prestižne nagrade poput *Turističkog cvijeta* i priznanja za najbolje kampove, hotele i manifestacije, a titula *Šampiona hrvatskog turizma* dolazi kao kruna višegodišnjeg uspjeha.

Porečki gradonačelnik **Loris Peršurić** posvetio je ovu nagradu svima uključenima u turizam:

„I dok često govorimo o investicijama, brojkama i projektima, srce našeg turizma su naši ljudi. Moderno uređene vile, hoteli i savršeno uređene plaže ne bi imale smisla ako nemamo osmijeh domaćina, toplu riječ i trud svih vas koji iz dana u dan dajete najbolje od sebe kako bi naši gosti otišli sretni i vratili se ponovno. Ova nagrada nas obvezuje da budemo još bolji. Da čuvamo i dalje razvijamo ono što imamo – našu obalu, našu prirodu, našu tradiciju. Ali najvažnije od svega, da čuvamo i podržavamo sve koji daju sve od sebe da Poreč bude i ostane šampion hrvatskog turizma, na ponos svih nas!“

Direktor Turističke zajednice grada Poreča, **Nenad Velenik**, istaknuo je kako ova nagrada nije samo priznanje nego i poticaj za daljnji razvoj. "Poreč je destinacija koja kontinuirano postavlja standarde. Naša raznolikost ponude – od kulturne baštine, sportskih i rekreativnih sadržaja, do eno-gastronomskih doživljaja – čini nas nezaobilaznom točkom na turističkoj karti. Ova nagrada je rezultat zajedničkog rada i predanosti svih uključenih u turističku priču našeg grada – od zaposlenika u turizmu, ugostitelja, hotelijera i poduzetnika, pa sve do lokalnih vlasti i zajednice. Ponosni smo što su trud i vizija koje godinama ulažemo prepoznati na najvišoj razini." - izjavio je Velenik.

**Šampion hrvatskog turizma – više od priznanja**

Dani hrvatskog turizma svake godine ističu najbolje što hrvatski turizam nudi, a nagrada za *Šampiona hrvatskog turizma* rezervirana je za destinacije koje pokazuju izvrsnost, inovativnost i održivi pristup razvoju. Poreč je još jednom dokazao da je predvodnik u svim ovim kategorijama, zahvaljujući sinergiji tradicije, kvalitete i vizije budućeg razvoja.

Poreč nastavlja biti lider hrvatskog turizma, postavljajući standarde i ostajući primjer kako destinacija može uspješno povezati bogatu povijest, suvremene trendove i autentična iskustva.

TURISTIČKA ZAJEDNICA GRADA POREČA

*Molimo Vas da priopćenje objavite u Vašem mediju.*